Tbatijiet u rebħ tal-Messija Għall-mexxej tal-kor. Fuq l-għanja "Iċ-ċerva tas-sebħ". Salm ta' David. Alla tiegħi , Alla tiegħi, għaliex tlaqtni? Bqajt 'il bogħod u ma salvajtnix, ma tajtx widen għall-għajjat tiegħi! Alla tiegħi, ngħajjat binhar u ma tweġibx, ngħajjat billejl u ma nsibx mistrieħ. Imma int tgħammar fis-santwarju, u lilek ifaħħar Iżrael! Fik ittamaw missirijietna, fik ittamaw, u inti ħlisthom. Lejk għajtu, u inti ħlisthom; fik ittamaw u ma tfixklux. Jien dudu tal-art, u mhux bniedem, żebliħ tan-nies, tkasbir tal-poplu. Dawk kollha li jarawni jidħku bija, jgħajbuni, iħarrku rashom u jgħidu: "F'idejn il-Mulej intelaq; ħa jeħilsu hu! Ħa jsalvah hu, la bih jitgħaxxaq!" Imma int minn ġuf ommi lqajtni; fi ħdan ommi fis-sod qegħedtni. Fuqek qegħduni sa minn twelidi ; int Alla tiegħi sa minn ġuf ommi. La titbegħidx minni, għax qrib hu t-taħbit, u m'hawn ħadd biex jgħinni. Qatgħa gniedes daru miegħi; barrin qawwija ta' Basan għalquni, b'ħalqhom miftuħ għal fuqi, bħal iljun li jaħtaf u jgħajjat. Ninsab bħall-ilma msawwab, għandi għadmi maqlugħ kollu; qalbi hi bħal xemgħa, iddub ġewwa fija. Ħalqi niexef bħal xaqqufa, ilsieni mwaħħal ma' ħnieki; ninsab mitfugħ fuq trab il-mewt. Qabda klieb daru għalija; ġemgħa nies ħżiena rassewni. Taqqbuli idejja u riġlejja; nista' ngħodd għadmi kollu. B'għajnejhom fuqi jħarsu lejja. Ħwejġi jaqsmu bejniethom; jaqtgħu x-xorti għal-libsa tiegħi. Mulej, la titbegħidx minni; qawwa tiegħi, fittex għinni! Eħlisli mis-sejf lil ħajti, u mill-klieb lil ħajti l-għażiża. Minn ħalq l-iljun salvani, minn qarn il-gniedes lili msejken. Inxandar ismek lil ħuti; infaħħrek f'nofs il-ġemgħa . Faħħru l-Mulej, intom li tibżgħu minnu; sebbħuh ilkoll, nisel Ġakobb; ibżgħu minnu lkoll, ulied Iżrael. Għax ma warrabx minnu l-imsejken, ma stmellx in-niket tiegħu; anqas wiċċu ma ħeba minnu, imma semgħu meta sejjaħlu. Għalhekk nagħtik it-tifħir tiegħi f'ġemgħa kbira; inrodd il-wegħdiet tiegħi quddiem dawk li jibżgħu minnu. Jieklu l-fqajrin u jixbgħu; ifaħħru l-Mulej dawk li jfittxuh. Ħa tgħix qalbhom għal dejjem! Jiftakru t-truf kollha tal-art, u jerġgħu lura lejn il-Mulej; u quddiemu jinxteħtu r-razez kollha tal-ġnus. Għax tal-Mulej hi s-saltna; hu fuq il-ġnus isaltan. Lilu jqimu l-bnedmin, li jmutu; quddiemu jmil kull min nieżel ġot-trab. U għalih tgħix ruħi, lilu jaqdi n-nisel tiegħi. Ixandru 'l Sidi lin-nisel li għad jiġi, ixandru l-ġustizzja tiegħu lill-poplu li għad jitwieled: "Dan għamlu l-Mulej!"